FI Euroopan unionin virallinen lehti C 272/11

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 272/11

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”CAROTA DELL’ALTOPIANO DEL FUCINO”

EY-N:o: IT-PGI-0105-0988-17.04.2012

SMM ( X ) SAN ( )

1. Eritelmän kohta (kohdat), jota (joita) muutos koskee

—  Tuotteen nimi — ☒ Tuotteen kuvaus —  Maantieteellinen alue —  Alkuperätodisteet —  Tuotantomenetelmä —  Yhteys maantieteelliseen alkuperään —  Merkinnät —  Kansalliset vaatimukset —  Muuta

2. Muutoksen tyyppi

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset)

3.1 Tuotteen kuvaus

— Tuotantoeritelmässä täsmennetään, että porkkanat, jotka voidaan varustaa SMM-tunnuksella ”Carota dell’Altopiano del Fucino”, kuuluvat Daucus carota L. -lajin seuraaviin lajikkeisiin: Maestro, Presto, Concerto (Vilmorin), Napoli (Bejo), Nandor (Clause) ja Dordogne (SG). Näin suljetaan nimenomaisesti pois mahdollisuus käyttää muita nykyisin markkinoilla saatavilla olevia lajikkeita tai hybridejä, joiden kaupalliset ja laadulliset ominaisuudet ovat osoittautuneet tuotantoalueella samanlaisiksi kuin Carota dell’Altopiano del Fucinon eritelmässä määritellyt ominaisuudet mutta joilla on lisäksi eräissä tapauksissa myös paremmat viljelyominaisuudet (korkeampi vastustuskyky tietyille kasvitaudeille) ja parempi säilyvyys. Näiden seikkojen perusteella katsotaan aiheelliseksi muuttaa eritelmää sisällyttämällä mahdollisuus käyttää myös muita lajikkeita ja hybridejä edellyttäen, että voidaan esittää viljelykokeisiin perustuvat todisteet siitä, että ne vastaavat Carota dell’Altopiano del Fucinon eritelmässä vahvistettuja laatuvaatimuksia.

— Katsotaan aiheelliseksi päivittää beetakaroteeniarvoja viljelykokeista saatujen tulosten perusteella. Viljelykokeet ovat osoittaneet, että käytetyn lannoitteen määrä ja erityisesti lannoitusmenetelmä vaikuttavat beetakaroteenipitoisuuteen. Beetakaroteenipitoisuus kasvaa, kun tehostetaan typpilannoitusta etenkin, jos se tehdään kastelulannoituksena lähellä sadonkorjuuta. Paitsi että menetelmä on kallis eikä sillä ole vaikutusta lopputuotteen saantoon, se myös altistaa paalujuuren kasvitaudeille varastoinnin yhteydessä ja sopii huonosti yhteen typpikuormituksen rajoittamista ja vesiresurssien kestävämpää käyttöä maataloudessa koskevien tavoitteiden kanssa. Ehdotuksella halutaan rajoittaa Carota dell’Altopiano del Fucinon beetakaroteenipitoisuudeksi 60 mg/kg. Arvo mahdollistaa silti tuotteen erityisyyden säilymisen, koska se on edelleen porkkanantuotantoa koskevassa ammattikirjallisuudessa määriteltyä keskimääräistä viitearvoa korkeampi.

— Katsotaan aiheelliseksi laskea porkkanoiden proteiinipitoisuus 1,2 %:sta 0,5 %:iin. Muutos ei vaikuta laatuun, koska kuluttajat eivät miellä porkkanaa merkittäväksi proteiininlähteeksi. Se ei myöskään muuta tuotteen kaupallisia ominaisuuksia, kaupan pitämisen edellytyksiä tai tunnistettavuutta markkinoilla.

— Katsotaan aiheelliseksi poistaa viittaus ekstra- ja I-luokkiin, koska asetus (EY) N:o 730/1999, jossa vahvistettiin porkkanoiden kaupan pitämistä koskevat vaatimukset, on kumottu.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”CAROTA DELL’ALTOPIANO DEL FUCINO”

EY-N:o: IT-PGI-0105-0988-17.04.2012

SMM ( X ) SAN ( )

1. Nimi

”Carota dell’Altopiano del Fucino”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

SMM-tuotteella ”Carota dell’Altopiano del Fucino” tarkoitetaan Daucus carota L. -lajin seuraaviin lajikkeisiin kuuluvia porkkanoita: Maestro (Vilmorin); Presto (Vílmorin); Concerto (Vilmorin); Napoli (Bejo); Nandor (Clause); Dordogne (SG).

Myös nantaise-lajikeryhmään kuuluvia lajikkeita ja niiden hybridejä voidaan käyttää, jos tuottajat ovat esittäneet viljelykokeisiin perustuvat todisteet siitä, että ne vastaavat SMM-tuotteen ”Carota dell’Altopiano del Fucino” laatuvaatimuksia. Nantaise-lajikeryhmään kuuluvien lajikkeiden ja niiden hybridien käyttö Carota dell’Altopiano del Fucino -porkkanan tuotantoon on sallittua edellyttäen, että Italian maatalous-, elintarvike- ja metsätalousministeriö on hyväksynyt kyseiset todisteet pyydettyään tarvittaessa lausuntoa valvontaelimeltä tai vastaavalta taholta.

Tuotteella on oltava seuraavat ominaisuudet:

— muoto: lieriömäinen, pyöreäkärkinen, vailla juurikarvoja

— väri: voimakkaan oranssi, myös juurenniskassa

— pitoisuudet: — sakkaroosi > 3 % — beetakarotiini > 60 mg/kg — askorbiinihappo > 5 mg/kg — proteiini > 0,5 % — kuidut > 1,2 %

— fysikaaliset ominaisuudet: rapea, tasaisesti lohkeava malto.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien Carota dell’Altopiano del Fucinon viljelytoimien on tapahduttava 4 kohdassa yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset vaatimukset

Porkkanat on siirrettävä neljän tunnin kuluessa sadonkorjuusta pakkauslaitoksiin, joissa ne jäähdytetään tarvittaessa ennen pakkaamista; näin taataan rapeuteen, väriin ja makuun liittyvien ominaisuuksien säilyminen.

3.7 Merkintöjä koskevat erityiset säännöt

Tuote on saatettava myyntiin asianmukaisissa uusissa pakkauksissa, jotka on valmistettu puusta, pahvista tai muovista ja joihin on kiinnitettävä etiketti, jossa on seuraavat maininnat:

— nimi ”Carota dell'Altopiano del Fucino” sekä kirjainlyhenne ”IGP” (SMM) sekä maininta ”Indicazione Geografica Protetta” (suojattu maantieteellinen merkintä) kirjasinkoolla, joka on vähintään kaksi kertaa suurempi kuin muissa merkinnöissä

— kaikki muut tiedot, joissa ilmoitetaan tuottaja-/pakkaajayrityksen nimi, toiminimi ja osoite sekä muut asiaa koskevassa lainsäädännössä edellytetyt tiedot

— muiden luonnehdintojen lisääminen on kielletty.

Tuotteet, joiden valmistuksen raaka-aineena on käytetty kirjainlyhenteellä ”SMM” varustettua Carota dell'Altopiano del Fucino -porkkanaa sellaisenaan tai jalostettuna, voidaan pitää kaupan pakkauksissa, joissa viitataan edellä mainittuun nimeen, ilman EU:n tunnusta seuraavin edellytyksin:

— varmennettu SMM Altopiano del Fucino on tuotteen ainoa kyseiseen tavaraluokkaan kuuluva ainesosa

— kyseisen suojatun maantieteellisen merkinnän käyttäjien on oltava merkittyjä maatalous-, elintarvike- ja metsätalousministeriön hyväksymän valvontaelimen ylläpitämään ja päivittämään, kyseistä nimitystä koskevaan rekisteriin.

SMM-tunnuksella varustetun Carota dell'Altopiano del Fucino -nimen käyttö sitä sisältävissä tai siitä jalostetuissa tai valmistetuissa tuotteissa sallitaan voimassa olevan lainsäädännön mukaisesti ainoastaan viittauksena tuotteen ainesosien luettelossa.

Tunnus

Tunnuksen yläosassa on vihrein (Pantone P.C.S. (S 274-1 CVS)) mustalla reunustetuin kirjaimin merkintä ”Carota dell'Altopiano del Fucino” (kirjasinlaji Cooper blk hd bt); teksti on selvästi korkeampi keskiosassa (Altopiano) ja alenee loppua (Fucino) kohti. Alaosassa on sinisellä (Pantone reflex blue) pohjalla valkoisin kirjaimin merkintä ”Indicazione Geografica Protetta” (kirjasinlaji Arial rounded mt bold), ja edellä mainittujen tekstien vasemmalla puolella on EU:n tunnus.

4. Maantieteellisen alueen tarkka rajaus

Carota dell'Altopiano del Fucinon tuotantoalue on Fucinon ylätasanko.

Tuotantoaluetta rajaa Fucinon ympäri kiertävä maakunnallinen tie, ja se käsittää paikallisten maaseututeiden halkomia, numeroiduista lohkoista muodostuvia alueita seuraavissa L'Aquilan maakuntaan kuuluvissa kunnissa: Avezzano taajamineen, Celano taajamineen, Cerchio, Aielli, Collarmele, Pescina taajamineen, S.Benedetto dei Marsi, Gioia nei Marsi taajamineen, Lecce dei Marsi, Ortucchio, Trasacco ja Luco dei Marsi.

5. Yhteys maantieteelliseen alueeseen

5.1 Maantieteellisen alueen erityisyys

Fucinon ylätasanko tunnetaan erityisesti vihannestuotannostaan ja kuuluu maantieteellisesti Keski-Italian eteläiseen osaan. Se sijaitsee Abruzzossa kansallispuistojen alueella.

Kokonaan tasankomainen alue sijaitsee 700 metrin korkeudessa merenpinnasta. Sen pinta-ala on 16 000 hehtaaria, ja sitä ympäröivät ekologisesti erityisen merkittävät vuoristoalueet, kuten Abruzzon kansallispuisto, Velino-Sirente ja Ernici-Simbruini.

Maataloutta on harjoitettu alueella 1800-luvun lopulta lähtien, kun tuolloin Italian kolmanneksi suurimman järven, Lago di Fucinon, kuivatustyöt saatiin päätökseen ruhtinas Alessandro Torlonian johdolla.

Maa on koostumukseltaan hiekan- ja liejunsekaista ja sisältää runsaasti aktiivista kalkkia. Sen reagoivuus (pH) vaihtelee vähäemäksisestä emäksiseen, ja se sisältää runsaasti orgaanisia aineksia, mikä ainakin osittain johtuu alueen viljelijöiden joka toinen vuosi suorittamista runsaista lannoituksista.

Ilmastoon vaikuttavat ympäröivät vuoristoketjut, sijaintikorkeus sekä viljelykauden kastelutarpeita ja talvikauden pintavesien keräämistä varten rakennetusta tiheästä kanavaverkostosta johtuva suhteellinen kosteus. Talvet ovat ankaria ja sateisia, kun taas kesällä – erityisesti heinäkuusta elokuun puoliväliin – alueella on erittäin kuumaa. Alueen sijaintikorkeudesta johtuen myös päivä- ja yölämpötilojen väliset erot ovat huomattavan suuret.

5.2 Tuotteen erityisyys

Carota dell’Altopiano del Fucino erottuu pääasiassa lieriönmuotoisen, sileäpintaisen, pyöreäkärkisen, vailla juurikarvoja ja juurtumiskohdassa olevia syviä hankautumia ja kauttaaltaan voimakkaan oranssinvärisen juurensa perusteella. Muut Carota dell’Altopiano del Fucinon erityisominaisuudet liittyvät ravintosisältöön. Sen askorbiinihappo- ja kokonaissokeripitoisuus on korkea ja tasapainoinen.

Myös Altopiano del Fucinon porkkanan vitamiinipitoisuus erottaa selkeästi tuotteen muista vastaavista: tiamiinin, riboflaviinin ja ennen muuta karoteenin määrä on huomattavan korkea.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Fucinossa porkkanasta on tullut johtava viljelylaji muun muassa alueen erityispiirteiden tuotteelle antamien ominaisuuksien ansiosta.

Tuotantoalueen ilmasto-olosuhteiden ja kuohkean ja pehmeän maaperän ansiosta Carote dell’Altopiano del Fucino on saanut edellä kuvaillut yleisesti tunnustetut aistinvaraiset ja ravitsemukselliset erityisominaisuudet, joita eurooppalaiset kuluttajat arvostavat suuresti.

Tuotteen runsas saatavuus on edesauttanut kyseisellä alueella kauppakunnostukseen ja pakkaamiseen liittyviä toimintoja ja johtanut porkkanaa kuutioiksi tai mehuksi jalostavien laitosten perustamiseen. Näin on kehittynyt tuotantojärjestelmä, jossa yhdistyvät alueen ihanteelliset maaperä- ja ilmasto-olosuhteet, alan toimijoiden (viljelijät, kauppa) pitkälle kehittynyt erikoistuminen sekä merkittävä jalostusteollisuus. Näiden tekijöiden ansiosta alueella on saanut erinomainen maine porkkananviljelyn alalla.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

Italian hallitus on aloittanut kansallisen vastaväitemenettelyn julkaisemalla 1 päivänä maaliskuuta 2012Italian tasavallan virallisen lehden numerossa 51 hakemuksen suojatun maantieteellisen merkinnän ”Carota dell’Altopiano del Fucino” eritelmän muuttamiseksi.

Eritelmän täydellinen teksti on saatavissa internetosoitteessa

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (http://www.politicheagricole.it), valitsemalla ensin ”Qualità e sicurezza” (oikealla ylhäällä) ja sen jälkeen ”Disciplinari di Produzione all’esame dell’UE”.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 3.